Tietoturva-asiantuntija Petteri Järvinen arvostelee viranomaisia tiedon panttaamisesta. Hänen mukaansa Viestintäviraston pitäisi julkistaa lista palveluista, jotka ovat joutuneet paljastuneen tietomurron kohteiksi.
Järvisen mielestä ihmisten ei kannata vaihtaa salasanojaan ennen kuin virasto on tarkentanut, mitkä palvelut ovat joutuneet urkinnan kohteiksi.
Laaja tietomurto ei koske pankkeja eikä Netsiä eli entistä Luottokuntaa, kertoo Viestintäviraston tietoturva-asiantuntija Jarna Hartikainen.
Kohteena on sen sijaan ollut kymmeniä suomalaisia ja satoja ulkomaisia keskustelupalstoja, sisällönhallinta-alustoja ja verkkopalveluita. Niistä on saatu haltuun satojentuhansien - niin suomalaisten kuin ulkomaalaistenkin - käyttäjien tunnuksia ja salasanoja.
Viestintävirasto ja poliisi eivät kerro tarkemmin, mitkä yritykset ovat olleet murron kohteena.
STT:n tietojen mukaan ainakaan Iltalehdellä, Helsingin Sanomilla, Ylellä, Vauva-lehdellä ja Suomi24:llä ei ole tietoa, että niiden palveluihin olisi murtauduttu.